Eggulo abeesimbyewo basiibye banoonya akalulu mu miruka egy’enjawulo.
Sitenda Sebalu (NRM) yabadde Kabubbu, Robert Kyagulanyi abasinga gwe bamanyi nga Bobi Wine yabadde Katadde, Apollo Kantinti yagenze e Nangabo ate Muwada Nkunnyingi yabadde Masooli.
Obwedda abawagizi b’abeesimbyewo beesaza ng’ow’akagatto akamu.
Kantinti (FDC) yagambye nti abamunenya nti talina ky’abakoledde okuva lwe yayingira palamenti balyoke bamuggyeyo, balinga abatakimanyi nti omubaka amala emyaka etaano mu palamenti kyokka ye amazeeyo emyezi mwenda gyokka. Yasabye bamuzzeeyo amalirize bye yali atandiseeko.
Ate Ssebalu ab’e Kabubbu yabasuubizza okubakolera ku kizibu ky’amazzi ng’ayiseemu n’abasaba baleme kulonda muyimbi kubanga mu palamenti teri kuyimba wabula kuteesa.
Olwo enduulu n’evuga okuva mu bawagizi. Abalala obwedda gye bayiggira akalulu, ye Dr. Sowedi Kayongo ne Lillian Kamome (DP) baabadde bawummuddemu.
Muwada bwe yabadde e Kabubbu, yafunye akadde n’ayesa n’abatuuze omweso ate Bobi Wine ewuwe ng’ogamba kivvulu! Okulonda kwa nga June 29, 2017.
lug_Latn lug_Latn lug_Latn lug_Latn lug_Latn lug_Latn lug_Latn